মুশিকি বাজার থেকে একটু উপরে পাহাড়ের উপরে এসে গোটা উপত্যকাকে মন ভরে দেখলাম। এত সুন্দর করে বিধাতা এ পাহাড়, পাহাড়ের উপর ঘাস ও মাঝে মাঝে ছোট ছোট গাছ সৃষ্টি করেছেন তা ভাবাই মুসকিল। ক্যাম্পে ফেরার পথে আমরা একটি ছোট ব্রিজের কাছে থামলাম। আমাদের সেনা সদস্যরা বললেন, অল্প কিছুদিন আগেই এ ব্রিজটি তারা তৈরির কাজ শেষ করেছেন। এমন শত শত ব্রিজ তারা তৈরি করেছেন যেগুলো শুধু শান্তি মিশনের অপারেশনকে চালু রাখতেই অবদান রাখছে না, এগুলো স্থানীয় মানুষের জীবনযাত্রাকেও সহজতর করে দিয়েছে। ব্রিজ-কালভার্ট রাস্তা তৈরি ছাড়াও বাংলাদেশ সেনাবাহিনীর প্রকৌশল কোরের সদস্যরা স্থানীয়দের জন্য স্কুল, খেলার মাঠ এমনকি কমিউনিটি সেন্টার পর্যন্ত তৈরি করে দিচ্ছেন। ব্রিজটির এক দিকে বাংলাদেশের পতাকা আঁকা রয়েছে। ব্রিজের উপর বসে আমরা ছবি তুললাম, ভিডিও করলাম।